**Doar doină**

*Ovidiu Oana-pârâu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai dă-mi din când în când de veste

să cred că totu-i ca-n trecut

când mori de vânt ţeseau poveste

cum alta nu era-n ţinut.

Era minunea despre raiul

tocmit sub poalele de deal

şi peste care curgea naiul

cu turme strânse sub caval

mânate lin către izvoare

de apa limpede şi rece

unde se-adapă şi mioare

şi ciurda când spre casă trece.

Dacă vreun noaten o ia razna

îl strâng dulăii sub jujeu

şi peste tot se-ntinde hazna

ce-o rânduise Dumnezeu.

Când seara scapătă-n tărie

se strâng ciobanii lângă foc

cu gândul dus la vreo fetie,

eu, numai eu nu am noroc

că-s rătăcit de suferinţa

de-a fi departe de la voi

mă mai alină doar dorinţa

s-aud în staul zvon de oi.

Iar de-oi sfârşi cum nu mi-e vrerea

măcar m-aduceţi înapoi

şi noaptea risipiţi tăcerea

cu ceteri, flaut sau oboi.

Şi-n zori când iar se scutură

ori ceţuri ori boboci de rouă

vă strângeţi lângă ciutură

şi rostuiţi poveste nouă.

27.10.2005

Volumul DOINA DORUL DUMNEZEU, 2017